CELEX: 32013D0778(01)
Language: et
Date: 2013-12-13 00:00:00
Title: 2013/778/EL: Komisjoni rakendusotsus, 13. detsember 2013 , millega asutatakse Teadusuuringute Rakendusamet ja tunnistatakse kehtetuks otsus 2008/46/EÜ

20.12.2013   
            
            
               ET
            
            
               Euroopa Liidu Teataja
            
            
               L 346/54
            
         KOMISJONI RAKENDUSOTSUS,
   13. detsember 2013,
   millega asutatakse Teadusuuringute Rakendusamet ja tunnistatakse kehtetuks otsus 2008/46/EÜ
   (2013/778/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 19. detsembri 2002. aasta määrust (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded, (1) eriti selle artiklit 3,
   ning arvestades järgmist:
   
               (1)
            
            
               Määrusega (EÜ) nr 58/2003 antakse komisjonile õigus delegeerida rakendusametitele volitusi liidu programmi või projekti täielikuks või osaliseks rakendamiseks komisjoni nimel ja tema vastutusel.
            
         
               (2)
            
            
               Rakendusametitele rakendusülesannete usaldamise eesmärk on võimaldada komisjonil keskenduda oma põhitegevusele ja -ülesannetele, mida ei ole võimalik täitmiseks volitada, loovutamata seejuures kontrolli kõnealuste rakendusametite tegevuse üle ega lõplikku vastutust selle eest.
            
         
               (3)
            
            
               Programmide rakendamise delegeerimiseks rakendusametile on vaja selgelt eristada projekti kavandamise etappe, mis hõlmavad suurt kaalutlusõigust poliitilistest kaalutlustest tulenevate otsuste tegemisel ja mida viib ellu komisjon, ning programmi rakendamist, mis tuleks usaldada rakendusametile.
            
         
               (4)
            
            
               Otsusega 2008/46/EÜ (2) asutas komisjon Teadusuuringute Rakendusameti (edaspidi „amet”) ja tegi sellele ülesandeks ühenduse teadusmeetmete rakendamise, et täita ülesandeid, mis on seotud Euroopa Ühenduse teadusuuringute, tehnoloogiaarenduse ja tutvustamistegevuse seitsmenda raamprogrammi (2007–2013) (3) (edaspidi „seitsmes raamprogramm”) rakendamise eriprogrammi „Inimesed”, (4) Euroopa Ühenduse teadusuuringute, tehnoloogiaarenduse ja tutvustamistegevuse seitsmenda raamprogrammi (2007–2013) rakendamise eriprogrammi „Võimekus” (5) ning Euroopa Ühenduse teadusuuringute, tehnoloogiaarenduse ja tutvustamistegevuse seitsmenda raamprogrammi (2007–2013) rakendamise eriprogrammi „Koostöö” (6) rakendamisega.
            
         
               (5)
            
            
               Amet on tõendanud, et ülesannete delegeerimine rakendusametile on täiesti asjakohane lahendus kulutasuvuse suurendamiseks ja et niimoodi on komisjonil võimalik täita suurenevat eelarvet, kuigi töötajate üldarvarv proportsionaalselt ei suurene. Tänu sellele, et poliitika kujundamine on tehtud ülesandeks komisjonile ja programmi rakendamine on tehtud ülesandeks ametile, on mõlemal osalisel olnud võimalik oma põhiülesandeid paremini täita. Vastavalt määruse (EÜ) nr 58/2003 artiklile 25 tehtud välishindamine näitas, et amet on tõhusalt ja tulemuslikult rakendanud eriprogrammi „Võimekus” alla kuuluvaid VKEdega seotud meetmeid, eriprogrammi „Inimesed” alla kuuluvaid Marie Curie meetmeid ning eriprogrammi „Koostöö” alla kuuluvaid kosmose- ja julgeolekualase teaduskoostöö meetmeid ning osutanud haldus- ja logistikaalaseid tugiteenuseid eriprogrammide „Inimesed”, „Võimekus” ja „Koostöö” kõigis valdkondades. Kokkuhoid, mis tuleneb ülesannete delegeerimisest ametile, on hinnanguliselt umbes 106 miljonit eurot aastatel 2009–2013.
            
         
               (6)
            
            
               Komisjon tegi 29. juuni 2011. aasta teatises „Euroopa 2020. aasta strateegia aluseks olev eelarve” (7) ettepaneku senisest enam kasutada olemasolevaid rakendusameteid liidu programmide rakendamiseks mitmeaastase finantsraamistiku (2014–2020) raames (edaspidi „mitmeaastane finantsraamistik”).
            
         
               (7)
            
            
               Määruse (EÜ) nr 58/2003 artikli 3 lõikele 1 kohaselt tehtud tasuvusanalüüs näitas, et ameti tegevus on tõhusam võrreldes komisjoni tegevusega. Uued delegeeritud programmid on ameti praeguse volitusega temaatiliselt kooskõlas ja selle praeguse tegevuse jätkuks. Amet on juba täiendanud nende programmidega vahetult seotud pädevust, oskusi ja võimekust. Amet on pädev jätkama teadusprogrammide juhtimist mitmeaastase finantsraamistiku (2014–2020) raames. Programmide juhtimise delegeerimine ametile tagaks seega programmi raames toetuse saajate jaoks talituspidevuse, arvestades et amet on arendanud pädevust ja suutlikkust ning raskuskese on teaduskogukonnal. Programmide juhtimise delegeerimine ametile suurendab hinnanguliselt tõhusust 158 miljoni euro ulatuses ajavahemikus 2014–2024 võrreldes programmide juhtimisega komisjonis.
            
         
               (8)
            
            
               Selleks et anda rakendusametitele järjepidev identiteet, on komisjon nende uute volituste kehtestamisel võimaluse korral rühmitanud töö temaatiliste poliitikavaldkondade kaupa.
            
         
               (9)
            
            
               Ametile tuleks teha ülesandeks juhtida teadusuuringute ja innovatsiooni 2014.–2020. aasta raamprogrammi „Horisont 2020” rakendamise eriprogrammi (8) järgmisi osi:
               
                           —
                        
                        
                           I osa „tipptasemel teadus”, mis on jätk analoogsetele meetmetele, mida mitmeaastase finantsraamistiku (2007–2013) raames juhtis komisjon ja mida iseloomustavad projektid, millega kaasneb palju ühetaolisi standardtoiminguid;
                        
                     
                           —
                        
                        
                           II osa „Juhtpositsioon tööstuses”, mis on jätk analoogsetele meetmetele, mida mitmeaastase finantsraamistiku (2007–2013) raames juhtis osaliselt amet ja mille eesmärk on rakendada selliseid tehnilisi projekte, mis ei eelda poliitiliste otsuste tegemist ja kogu projekti vältel vajavad kõrgetasemelist tehnilist ja finantsekspertiisi;
                        
                     
                           —
                        
                        
                           III osa „Ühiskonnaprobleemid”, mis on jätk analoogsetele meetmetele, mida mitmeaastase finantsraamistiku (2007–2013) raames juhtis komisjon ja mille eesmärk on rakendada selliseid tehnilisi projekte, mis ei eelda poliitiliste otsuste tegemist ja kogu projekti vältel vajavad kõrgetasemelist tehnilist ja finantsekspertiisi;
                        
                     
                           —
                        
                        
                           IIIa osa „Tipptasemel teadmiste levitamine ja osalemise laiendamine”, mis on jätk analoogsetele meetmetele, mida mitmeaastase finantsraamistiku (2007–2013) raames juhtis komisjon ja mille eesmärk on rakendada selliseid tehnilisi projekte, mis ei eelda poliitiliste otsuste tegemist ja kogu projekti vältel vajavad kõrgetasemelist tehnilist ja finantsekspertiisi;
                        
                     
                           —
                        
                        
                           IIIb osa „Teadus koos ühiskonnaga ja ühiskonna heaks”, mis on jätk analoogsetele meetmetele, mida mitmeaastase finantsraamistiku (2007–2013) raames juhtis komisjon ja mille eesmärk on rakendada selliseid tehnilisi projekte, mis ei eelda poliitiliste otsuste tegemist ja kogu projekti vältel vajavad kõrgetasemelist tehnilist ja finantsekspertiisi.
                        
                     
         
               (10)
            
            
               Amet peaks jätkama mitmeaastase finantsraamistiku (2007–2013) raames talle juba delegeeritud seitsmenda raamprogrammi osade rakendamist.
            
         
               (11)
            
            
               Ameti ülesanne peaks olema osutada haldus- ja logistikaalaseid tugiteenuseid eelkõige siis, kui kõnealuste teenuste koondamine suurendab kulutõhusust ja annab mastaabisäästu.
            
         
               (12)
            
            
               Selleks et tagada käesoleva otsuse ja asjaomaste programmide õigeaegne rakendamine, on vaja tagada, et amet täidab kõnealuste programmide rakendamisega seotud ülesandeid alates kuupäevast, mil need programmid jõustuvad.
            
         
               (13)
            
            
               Tuleks asutada Teadusuuringute Rakendusamet. See peaks asendama komisjoni otsusega 2008/46/EÜ asutatud rakendusametit ja olema selle õigusjärglane. Amet peaks tegutsema kooskõlas määrusega (EÜ) nr 58/2003 sätestatud üldise põhieeskirjaga.
            
         
               (14)
            
            
               Seetõttu tuleks kehtetuks tunnistada otsus 2008/46/EÜ ning tuleks sätestada üleminekusätted.
            
         
               (15)
            
            
               Käesoleva otsusega ette nähtud meetmed on kooskõlas täitevasutuste komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Asutamine
   Käesolevaga asutatakse Teadusuuringute Rakendusamet (edaspidi „amet”) ning see asendab otsusega 2008/46/EÜ asutatud rakendusametit, see on alates 1. jaanuarist 2014 kuni 31. detsembrini 2024 selle õigusjärglane ning selle põhikirja reguleeritakse määrusega (EÜ) nr 58/2003.
   Artikkel 2
   Asukoht
   Ameti asukoht on Brüsselis.
   Artikkel 3
   Eesmärgid ja ülesanded
   1.   Ametile tehakse ülesandeks juhtida teadusuuringute ja innovatsiooni 2014.–2020. aasta raamprogrammi „Horisont 2020” rakendamise eriprogrammi järgmisi osi:
   
               a)
            
            
               I osa „Tipptasemel teadus”;
            
         
               b)
            
            
               II osa „Juhtpositsioon tööstuses”;
            
         
               c)
            
            
               III osa „Ühiskonnaprobleemid”;
            
         
               d)
            
            
               IIIa osa „Tipptasemel teadmiste levitamine ja osalemise laiendamine”;
            
         
               e)
            
            
               IIIb osa „Teadus koos ühiskonnaga ja ühiskonna heaks”.
            
         Käesolevat lõiku kohaldatakse alates teadusuuringute ja innovatsiooni 2014.–2020. aasta raamprogrammi „Horisont 2020” rakendamise eriprogrammi jõustumise kuupäevast.
   2.   Ametile tehakse ülesandeks seitsmenda raamprogrammi raames rakendada järgmiste järelejäänud programmide osi:
   
               a)
            
            
               eriprogrammi „Võimekus” alla kuuluvad meetmed „Teadusuuringud VKEde huvides” ja „Teadusuuringud VKEde assotsiatsioonide huvides”;
            
         
               b)
            
            
               eriprogrammi „Koostöö” alla kuuluvad meetmed „Kosmos” ja „Julgeolek”;
            
         
               c)
            
            
               eriprogramm „Inimesed”.
            
         3.   Amet vastutab lõigetes 1 ja 2 osutatud ühenduse programmide osade rakendamisega seotud järgmiste ülesannete täitmise eest:
   
               a)
            
            
               programmi rakendamise mõne etapi haldamine ja eriprojektide kõikide etappide mõne faasi juhtimine komisjonis vastu võetud asjaomaste tööprogrammide alusel, kui komisjon on ametit nii volikirjas volitanud;
            
         
               b)
            
            
               eelarve täitmise aktide vastuvõtmine tulude ja kulude osas ning programmi juhtimiseks vajalike kõigi toimingute tegemine, kui komisjon on ametit nii volikirjas volitanud;
            
         
               c)
            
            
               programmi rakendamise toetamine, kui komisjon on ametit nii volikirjas volitanud.
            
         4.   Amet vastutab volikirjas kindlaks määratud haldus- ja logistikaalaste tugiteenuste osutamise eest. Nende teenuste osutamisest saavad kasu programme juhtivad asutused volikirjas osutatud programmide reguleerimisala ulatuses.
   Artikkel 4
   Ametisse määramise maksimaalne kestus
   1.   Juhatuse liikmed nimetatakse ametisse kaheks aastaks.
   2.   Asutuse direktor määratakse ametisse neljaks aastaks.
   Artikkel 5
   Järelevalve ja aruandlus
   Amet on komisjoni järelevalve all ja annab volikirjas sätestatud korras ja tähtaegadel korrapäraselt aru oma vastutusalasse kuuluvate liidu programmide osade rakendamise käigust ning haldus- ja logistikaalaste tugiteenuste osutamisest.
   Artikkel 6
   Tegevuseelarve täitmine
   Amet täidab oma tegevuseelarvet vastavalt komisjoni määrusele (EÜ) nr 1653/2004 (9).
   Artikkel 7
   Kehtetuks tunnistamine ja üleminekusätted
   1.   Otsus 2008/46/EÜ tunnistatakse kehtetuks alates 1. jaanuarist 2014. Viiteid kehtetuks tunnistatud otsusele tõlgendatakse viidetena käesolevale otsusele.
   2.   Amet on otsusega 2008/46/EÜ asutatud rakendusameti õigusjärglane.
   3.   Ilma et see piiraks volikirja kohast lähetatud ametnike palgaastme läbivaatamist, ei mõjuta käesolev otsus ameti töötajate, sealhulgas direktori õigusi ega kohustusi.
   Artikkel 8
   Jõustumine
   Käesolev otsus jõustub järgmisel päeval pärast selle avaldamist Euroopa Liidu Teatajas.
   Otsust kohaldatakse alates 1. jaanuarist 2014.
   
      Brüssel, 13. detsember 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 11, 16.1.2003, lk 1.
   
      (2)  ELT L 11, 15.1.2008, lk 9.
   
      (3)  ELT L 412, 30.12.2006, lk 1.
   
      (4)  ELT L 54, 22.2.2007, lk 91.
   
      (5)  ELT L 54, 22.2.2007, lk 101.
   
      (6)  ELT L 54, 22.2.2007, lk 30.
   
      (7)  KOM(2011) 500 (lõplik).
   
      (8)  ELT L 347, 20.12.2013, lk 965.
   
      (9)  ELT L 297, 22.9.2004, lk 6.